Kari Elisabeth Børresen

Kari Elisabeth Børresen (født 16. oktober 1932 i Oslo, død 5. april 2016 samme sted) var en norsk teolog. Hun var professor i teologi ved Universitetet i Oslo og var kjent for sitt arbeid med religionsvitenskapelig kjønnsforskning.

 Bakgrunn og utdannelse 
Hun vokste opp på Besserud i Oslo, tok magistergrad i idéhistorie i 1960. I 1951 trådte hun inn hos St. Josephsøstrene i Chambéry, i Frankrike, hvor hun ble noen måneder som novise før hun forlot klosterlivet.

Hun ble dr.philos. i 1968 på avhandlingen «Subordination et Equivalence, Nature et rôle de la femme d'après Augustin et Thomas d'Aquin». Hun studerte også i Paris, Roma, Heidelberg og Oxford.

 Teologisk forskning 
Fra 1961 til 1980 hadde hun ulike forskningsstipendier, blant gjennom Norges almenvitenskapelige forskningsråd og ved Universitetet i Århus. Fra 1977 til 1979 var hun som første kvinne gjesteprofessor i teologi ved jesuittenes Gregoriana-universitetet i Roma. Børresen ble statsstipendiat i 1982, og hun kombinerte 1993—2000 stipendiatet med en professor II-stilling ved Institutt for kulturstudier ved Universitetet i Oslo.

Børresen tilhørte Den romersk-katolske kirke, og hadde problemer med å få stillinger ved teologiske læresteder i Norge, på grunn av disses "bekjennelsesplikt" til den lutherske konfesjon. Hennes sak ble likevel en prøvesten som endret bestemmelsene, og i hennes to siste yrkesaktive år, 2000–2002, var hun professor ved Teologisk fakultet ved Universitetet i Oslo. Som pensjonist var hun fremdeles tilknyttet universitetet.

 Hedersbevisninger 
Hun ble utnevnt til teologisk æresdoktor ved Universitetet i Uppsala i 1992 og ved Islands universitet i 2011. Fra 1995 var hun medlem av Det Norske Videnskaps-Akademi. Hun deltok i en rekke internasjonale forskningsnettverk og -programmer, og har vært gjesteforeleser ved flere universitet i Europa og USA.

Hun mottok Norsk kvinnelig teologforenings ærespris i 2003.

 Litteratur (utvalg) 
 1968: Subordination et Equivalence. Nature et rôle de la femme d'aprés Augustin et Thomas d'Aquin. Oslo/Paris
 1982: Andre linjer; Solum, 1982 – Festskrift i anledning Børresens 50-årsdag, redigert av Kari Vogt og Anne-Lisa Amadou
 1983: Den skjulte tradisjon : skapende kvinner i kulturhistorien, Sigma forlag – redaktør og kapittelforfatter
 1993: Børresen, Kari Elisabeth and Kari Vogt (eds.) Women's Studies of the Christian and Islamic Traditions . Ancient, Medieval and Renaissance Foremothers. Dordrecht/Boston/London
 1995: Subordination and Equivalence. A Reprint of a Pioneering Classic. Kampen: KokPharos Press
 1995: (red.): The Image of God. Gender Models in Judaeo-Christian Tradition. Minneapolis MN: Fortress Press
 1999: «Kjønnsmodeller i senantikk og middelalder» I: Feministteologi på norsk. Cappelen
 2000: «Jesus – som Mor». I: Jesus – år 2000 e. Kr. Oslo
 2001: Gender and Religion/Genre e religion. European studies/Études européennes. Roma: Carocci Editore – redaktør, sammen med Sara Cabibbo og Edith Specht
 2002: From patristics to matristics : Selected Articles on Christian Gender Models by Kari Elisabeth Børresen. Roma: Herder – Festskrift til Børresens 70-årsdag, redaktører: Øyvind Norderval og Katrine Lund Ore
 2004: Christian and Islamic Gender Models. Roma: Herder – redaktør
 2006: Religion, Gender, Human Rights in Europe, Roma – redaktør sammen med Sara Cabibbo

Referanser

 Eksterne lenker 

 folk.uio.no cv, biografi og bibliografi
 uio.no Intervju i teologisk fakultets internavis, 2000
 forskning.no omtale i forbindelse med festskrift til 70-årsdagen, 2002
 Klassekampen 29.12.2003 s. 12-13: Artikkel av Martine Aurdal i serien Førstedamer: Kari Elisabeth Børresen, revolusjonær bandeleder. Utskrift: 
 apollon.uio.no Intervju i Apollon, nr 2: 2010: Kjønnsforsker og matriark

Kategori:Norske idéhistorikere
Kategori:Professorer ved Universitetet i Oslo
Kategori:Medlemmer av Det Norske Videnskaps-Akademi
Kategori:Statsstipendiater
Kategori:Norske katolske teologer
Kategori:Personer fra Oslo